Komisijos sprendimas
1996 m. spalio 11 d.
nustatantis specialius reikalavimus, reglamentuojančius Pietų Afrikos kilmės žuvininkystės ir akvakultūros produktų importą
(tekstas svarbus EEE)
(96/607/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką [1], su paskutiniais pakeitimais, padarytais Komisijos direktyva 95/71/EB [2], ypač į jos 11 straipsnį,
kadangi Komisijos ekspertų grupė apsilankė Pietų Afrikoje, kad patikrintų sąlygas, kuriomis žuvininkystės produktai yra gaminami, sandėliuojami ir siunčiami į Bendriją;
kadangi galima laikyti, kad Pietų Afrikos teisės aktų nuostatos dėl žuvininkystės produktų sveikatos tikrinimo ir priežiūros atitinka Direktyvoje 91/493/EEB nustatytas nuostatas;
kadangi Pietų Afrikoje "Pietų Afrikos standartų biuras (PASB)" yra pajėgus veiksmingai tikrinti, kaip taikomi galiojantys įstatymai;
kadangi Direktyvos 91/493/EEB 11 straipsnio 4 dalies a punkte nurodytoje sveikatos sertifikato išdavimo tvarkoje taip pat turi būti nustatytas sertifikato pavyzdys, būtiniausi reikalavimai kalbai (-oms), kuria jis turi būti surašytas, ir asmens, turinčio įgaliojimus jį pasirašyti, rangas;
kadangi pagal Direktyvos 91/493/EEB 11 straipsnio 4 dalies b punktą prie žuvininkystės produktų pakuočių turi būti tvirtinamas ženklas, kuriame nurodomas trečiosios šalies pavadinimas ir kilmės įmonės, gamyklinio laivo ir laivo-šaldytuvo patvirtinimo numeris;
kadangi pagal Direktyvos 91/493/EEB 11 straipsnio 4 dalies c punktą turi būti sudarytas patvirtintų įmonių, gamyklinių laivų ir laivų-šaldytuvų sąrašas; kadangi tas sąrašas turi būti sudaromas remiantis pranešimu, kurį PASB pateikia Komisijai; kadangi dėl to PASB turi užtikrinti, kad būtų laikomasi Direktyvos 91/493/EEB 11 straipsnio 4 dalyje tuo tikslu nustatytų nuostatų;
kadangi PASB pateikė oficialų patvirtinimą, kad laikomasi Direktyvos 91/493/EEB priedo V skyriaus taisyklių ir kad įvykdyti reikalavimai, lygiaverčiai tiems, kurie nustatyti minėtoje direktyvoje dėl įmonių patvirtinimo;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
"Pietų Afrikos Standartų Biuras (PASB)" pripažįstamas kompetentinga Pietų Afrikos institucija, galinčia patikrinti ir patvirtinti, kad žuvininkystės produktai atitinka Direktyvos 91/493/EEB reikalavimus.
2 straipsnis
Pietų Afrikos kilmės žuvininkystės ir akvakultūros produktai turi atitikti šiuos reikalavimus:
1) prie kiekvienos siuntos turi būti pridėtas sveikatos sertifikato originalas, kuriame pagal šio sprendimo A priede nurodytą pavyzdį turi būti įrašytas numeris, data, jis turi būti tinkamai užpildytas, pasirašytas ir surašytas viename lape;
2) produktai turi būti pagaminti šio sprendimo B priede nurodytose patvirtintose įmonėse, gamykliniuose laivuose arba laivuose-šaldytuvuose;
3) ant visų pakuočių, išskyrus dideliais kiekiais sušaldytus žuvininkystės produktus, skirtus konservuotiems maisto produktams gaminti, neištrinamomis raidėmis turi būti užrašyti žodžiai "Pietų Afrika" ir kilmės įmonės, gamyklinio laivo arba laivo-šaldytuvo patvirtinimo numeris.
3 straipsnis
1. 2 straipsnio 1 punkte nurodytas sertifikatas turi būti surašytas mažiausiai viena valstybės narės, kurioje atliekami patikrinimai, valstybine kalba.
2. Sertifikate turi būti "Pietų Afrikos standartų biuro (PASB)" atstovo vardas, pavardė, pareigos, parašas bei PASB oficialus antspaudas, kurio spalva turi skirtis nuo teksto spalvos.
4 straipsnis
Šis sprendimas taikomas nuo 1996 m. lapkričio 1 d.
5 straipsnis
Šis sprendimas skirtas valstybėms narėms.
Priimta Briuselyje, 1996 m. spalio 11 d.